Danske Cirkus Dannebrog er gået konkurs efter flere år med underskud.

Det skriver JydskeVestkysten.

- Ja, det er korrekt. Vi var i retten forleden dag, siger Agnete Louise Enoch, direktør og pressechef i Cirkus Dannebrog, til Ekstra Bladet.

- Det er lidt sørgeligt, at man gør det, når man ikke har startet sæsonen endnu, siger hun.

Det seneste regnskab viste ifølge JydskeVestkysten et underskud på 1,4 millioner kroner. Ifølge direktøren har bogholderiet 'sovet i timen'.

Se også: Stuhr, stuhr problemer: Cirkusser i kamp for livet

Direktør: Jeg har det dårligt

Familien har kæmpet for at forsøge at redde cirkusset.

- Min søster, Isabella Enoch Sosman, har forsøgt at få en rekonstruktion, men det lykkedes ikke, så i retten fik vi besked på, at det ikke holdt, og at de måtte melde os konkurs, siger Agnethe Enoch, der med egne ord 'har det lidt dårligt'.

- Jeg har været i foretagendet i 40 år, og jeg har virkelig produceret Dannebrog med at lave presse og indhente tilladelser. Når man arbejder for et familiecirkus, er der ikke noget, der hedder 7,5 time. Jeg har virkelig arbejdet.

- Hvis man er født ind denne branche, kæmper man jo for det, siger hun.

Bengt Holst om flugtdronningen Ramboline: Som en bil uden fører

Forsøger at komme ud på landevejene

Torsdag i næste uge var det planen, at Cirkus Dannebrog skulle optræde i Odense, og Agnete Enoch og familien forsøger med alle midler at komme til at optræde alligevel, selvom cirkusset mandag gik konkurs.

- Vi forsøger at komme ud på landevejene, siger Agnete Louise Enoch.

- Det skal lykkes.

Familien Enoch har stået for Cirkus Dannebrog siden 1977 - først Haddy og Solveig Enoch og siden deres fire børn, Dennie, Agnete Louise, Isabella og Katja.

Cirkus Dannebrogs konkurs kommer to måneder efter nyheden om, at Cirkus Benneweis lukker i sin nuværende form og ikke giver forestillinger i 2016.